DA Den Europæiske Unions Tidende CE 88/586

(2004/C 88 E/0599)

SKRIFTLIG FORESPØRGSEL E-0079/03

af Margot Keßler (PSE) til Kommissionen

(23. januar 2003)

Om: Mentalt handicappedes situation i kandidatlandene

I henhold til oplysninger i publikationen »European Association of Societies of Persons med Intellectual Disability and their Families«, (i daglig tale »Inclusion Europe«) giver mentalt handicappedes situation i kandidatlandene anledning til bekymring i mange af de fremtidige EU-medlemsstater. Mens situationen for mentalt handicappede børn gradvis er blevet forbedret efter 1989, kan man desværre ikke sige det samme om voksnes situation. I Amnesty International's rapport »People with mental disabilities hidden far away from society«, der blev offentliggjort i oktober 2002, skildres for eksempel tilstandene i Bulgarien. Tilværelsen er for mentalt handicappede mennesker i mange tilfælde stadig præget af isolation, udelukkelse af enhver form for privatliv og manglende omsorg.

Kommissionen bedes derfor besvare følgende spørgsmål:

— Hvordan har Kommissionen i sinde at reagere på de vedvarende krænkelser af mentalt handicappedes menneskerettigheder i kandidatlandene?

— Mener Kommissionen, at der er særligt behov for at gøre noget for at forbedre mentalt handicappedes situation i de fremtidige medlemsstater?

— Hvordan mener Kommissionen i bekræftende fald, at en sådan forbedring skal se ud?

— Hvordan har Kommissionen i sinde at bevidstgøre om problemet ikke alene offentligheden men også regeringerne i de fremtidige medlemsstater?

Svar afgivet på Kommissionens vegne af Günter Verheugen

(28. februar 2003)

Kommissionen tager spørgsmålet om mentalt handicappedes menneskerettigheder meget alvorligt. Den har derfor overvåget situationen for handicappede i kandidatlandene som led i de årlige periodiske rapporter om de enkelte kandidatlandes fremskridt i retning mod tiltrædelse.

De handicappedes situation blev gennemgået i de periodiske rapporter fra 2002 vedrørende Bulgarien, Cypern, Den Tjekkiske Republik, Estland, Ungarn, Letland, Litauen, Malta, Rumænien, Slovakiet, Slovenien og Tyrkiet, der blev vedtaget af Kommissionen den 9. oktober 2002 (1). I de fleste tilfælde blev det fremhævet, at der skal gøres betydelige fremskridt på området.

Kommissionen giver i sin nyligt vedtagne meddelelse »Mod et juridisk bindende FN-instrument til fremme og beskyttelse af handicappedes rettigheder og værdighed« (2) sin fulde støtte til, at der udarbejdes et sådant instrument, og konstaterer, at »selv om der ikke skal herske tvivl om, at handicappede er omfattet af de generelle menneskerettighedsstandarder, er der en lang række beviser på, at mange faktorer hindrer handicappede i at udøve deres rettigheder«. Den bemærker også, at disse erfaringer på internationalt plan er afspejlet i erfaringerne på europæisk plan.

Forbud mod forskelsbehandling og forbedring af levevilkårene for handicappede ligger desuden i forlængelse af principperne i EU's charter om grundlæggende rettigheder (artikel 21 og 26).

Kommissionen vil indlede en undersøgelse af situationen i både de nuværende og kommende medlemsstaters institutioner. De endelige resultater forventes at foreligge i midten af 2005.

På grundlag af artikel 13 i EF-traktaten vedtog Rådet direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv (3), der forbyder enhver form for direkte eller indirekte forskelsbehandling på grund af handicap. Ifølge dette direktiv er arbejdsgiveren desuden forpligtet til at træffe de foranstaltninger, der er hensigtsmæssige for at give en handicappet adgang til beskæftigelse, medmindre arbejdsgiveren derved pålægges en uforholdsmæssig stor byrde. Direktivet er en del af EU's regelværk, som kandidatlandene skal have gennemført på datoen for tiltrædelsen.

Kommissionen håber, at Det Europæiske Handicapår i 2003 vil fremme forståelsen for dette spørgsmål, og har opfordret kandidatlandene til træffe passende nationale foranstaltninger. En række kandidatlande har da også planlagt nationale begivenheder i denne anledning.

Der er også truffet de fornødne foranstaltninger til at bane vej for, at kandidatlandene kan deltage i EU-programmet til bekæmpelse af forskelsbehandling, som bl.a. omfatter foranstaltninger til bekæmpelse af forskelsbehandling på grund af handicap. Der findes desuden et særligt Phare-finansieret bistandsprogram på dette område.

En forbedring af mentalt handicappedes situation forudsætter, at der udformes koordinerede og integrerede politikker og strategier. Dette vil bl.a. indebære forbedring af den sociale velfærdsinfrastruktur, integrering af hensynet til handicappede ved udformningen af alle relevante politikområder, vedtagelse af omfattende lovgivning mod forskelsbehandling og informationskampagner i offentligheden.

Kommissionen vil fortsat støtte landenes forberedelser på tiltrædelse med henblik på at fjerne enhver form for forskelsbehandling. For at sikre en korrekt gennemførelse af direktiverne om bekæmpelse af forskelsbehandling har Kommissionen desuden indledt en undersøgelse af, hvilke retlige bestemmelser der findes i kandidatlandene vedrørende forskelsbehandling på grund af bl.a. handicap. De endelige resultater forventes at foreligge i juni 2003.

(1) KOM(2002) 700 endelig udg.

(2) KOM(2003) 16 endelig udg.

(3) EFT L 303 af 2.12.2000.